Beat It

„Beat It“ je skladba, ktorú napísal a naspieval americký spevák Michael Jackson. Pieseň produkoval Jackson a Quincy Jones. Je to singel zo spevákovho šiesteho sólového albumu Thriller (1982), vydaný 14. februára 1983 po úspechoch skladieb „The Girl Is Mine“ a „Billie Jean“, teda ako tretí v poradí. Pieseň má známy videoklip, kde Jackson zmieri dva gangy silou hudby a tanca.

Skladba „Beat It“ získala v roku 1984 cenu Grammy za nahrávku roka a za najlepší mužský rockový výkon, a taktiež dve ocenenia American Music Awards. Bola uvedená do Siene slávy hudobných producentov. Spoločne s videoklipom pomohla albumu stať sa najpredávanejším albumom všetkých čias. V roku 1989 bola pieseň v Spojených štátoch certifikovaná platinovým certifikátom. Rolling Stone zaradil „Beat It“ na 344. priečku v zozname „500 najväčších piesní všetkých čias“. Bola tiež zaradená časopisom Rolling Stone na 81. miesto v zozname „100 najväčších gitarových piesní všetkých čias“.

V priebehu desaťročí od jeho vydania „Beat It“ parodovali viacerí umelci, napríklad Percie Vela, Fall Out Boy, Pomplamoose, Justin Bieber, Alvin and the Chipmunks, Fergie, John 5, „Weird AI“ Yankovič a Eminem.

Produkcia a kompozícia 
„Beat It“ vytvoril Michael Jackson pre svoj album Thriller. Producent Quincy Jones chcel do albumu zaradiť rock and rollovú skladbu, žánrovo podobnú singlu „My Sharona“ od kapely The Knack; a to napriek tomu, že Jackson údajne nikdy predtým neprejavil záujem o tento žáner. Jackson neskôr o „Beat It“ povedal: „Chcel som napísať pieseň, druh piesne, ktorú by som kúpil, keby som si mal kúpiť rock and rollovú pieseň... Tak som sa do toho aj pustil a chcel som, aby sa aj deti skutočne tešili - školáci, rovnako aj vysokoškoláci.“ Tému pre videoklip navrhol Jermaine Jackson, pretože v meste, kde žili (Gary, Indiana), bola zločinecké gangy rozšírené. „Z nášho predného okna sme boli svedkami troch škaredých bitiek medzi súperiacimi gangmi.“

Eddie Van Halen, hlavný gitarista hard rockovej skupiny Van Halen, bol pre túto skladbu požiadaný o gitarové sólo. Keď sa mu Jones na začiatku ozval, Van Halen si myslel, že žartuje. Keď zistil, že hovor bol skutočný, požičal si od Allana Holdswortha zosilňovač a nahral sólo bez nároku na honorár. „Urobil som to ako láskavosť,“ povedal hudobník. „Bol som úplný blázon, podľa zvyšku kapely, nášho manažéra a všetkých ostatných; nebol som využitý, vedel som, čo robím - neurobím niečo, ak to nechcem.“ Van Halen nahral svoju časť po tom, čo Jones a Jackson prišli za ním domov s „kostrovou verziou“ piesne. Spolupracujúci gitarista Steve Lukather spomína: „Spočiatku sme to rozrockovali, pretože Eddie hral dobré sólo - ale Quincy si myslel, že je to príliš drsné. Takže som musel zoslabiť skreslený gitarový zvuk a to sme napokon vydali.“ Skladba bola medzi poslednými štyrmi dokončenými pre Thriller; tie ďalšie boli „Human Nature“, „P.Y.T. (Pretty Young Thing)“ a „The Lady in My Life“.

Tesne pred začiatkom Van Halenovho gitarového sóla sa ozve zvuk podobný zaklopaniu na dvere. Traduje sa, že za tým bola osoba, ktorá práve vchádzala do Eddieho nahrávacieho štúdia. Podľa inej verzie bol zvuk jednoducho zapríčinený Van Halenom, klopkajúcim na vlastnú gitaru. Na bicie v skladbe hral spoluzakladateľ Toto Jeff Porcaro.

Rozsah Jacksonovho hlasu v skladbe je B3 až D5.

Vydanie a reakcie 
„Beat It“ bol vydaný 14. februára 1983, po úspešných singloch „The Girl Is Mine“ a „Billie Jean“. Frank DiLeo, viceprezident spoločnosti Epic Records, presvedčil Jacksona, aby „Beat It“ vydal, zatiaľ čo skladba „Billie Jean" smerovala na prvú pozíciu hitparád. DiLeo, ktorý sa neskôr stal spevákovým manažérom, predpovedal, že oba single zostanú spolu v Top 10. „Billie Jean“ zostal v rebríčku Billboard Hot 100 po dobu siedmich týždňov, kým ho predbehla pieseň „Come On Eileen“. Tá vydržala na prvej priečke jeden týždeň, kým ju Jackson opäť neprevzal s „Beat It“.

Texty „Beat It“ sa popisujú ako „smutný komentár o ľudskej prirodzenosti“. Replika „don´t be a macho man“ vyjadruje Jacksonovu nechuť voči násiliu, a zároveň poukazuje na zneužívanie detí, ktorému čelil v rukách svojho otca Josepha. Skladba sa hrá v E ♭ minor pri mierne rýchlom tempe 138-139 úderov za minútu.

„Billie Jean“ a „Beat It“ zostali medzi piatimi najvyššími pozíciami v rovnakom čase, čo sa podarilo len veľmi málo umelcom. Singel zostal na vrchole Hot 100 celkovo tri týždne. Pieseň tiež dosiahla prvú pozíciu v americkom R&B singlovom rebríčku a 14. pozíciu v tabuľke Billboard Top Tracks v USA. Billboard ho zaradil ako pieseň č. 5 roku 1983. „Beat It“ tiež získal prvé miesto v Španielsku a Holandsku, tretie miesto dosiahol vo Veľkej Británii a Top 20 v Rakúsku, Nórsku, Taliansku, Švédsku a Švajčiarsku.

V recenzii Rolling Stone opisuje Christopher Connelly skladbu „Beat It“ ako najlepšiu pieseň albumu Thriller. Označuje ju za „šikovnú tanečnú pieseň“, „Jacksonov hlas sa vznáša v celej melódii, Eddie Van Halen pridáva ohnivé gitarové sólo, na backbeate môžete postaviť kongresové centrum.“ AllMusic's Stephen Thomas Erlewine uvádza, že pieseň je „drsná“ a „vystrašená“. Robert Christgau tvrdil, že v piesni Eddie Van Halen „využíva svoju silu v službách antimacha“. Časopis Slant Magazine poznamenal, že táto pieseň bola „nezvyčajným flirtom s rockovým idiómom“. Pieseň tiež získala pochvalu od Jacksonovho biografa J. Randyho Taraborrelliho, ktorý uviedol, že pieseň bola „divoká“. Remix „2 Bad“ sa objavil na Blood on the Dance Floor: HIStory in the Mix obsahujúcom sample „Beat It“, ako aj rap od Johna Fortého a gitarové sólo Wyclefa Jeana.

Ocenenia 
Skladba „Beat It" získala niekoľko ocenení. Na 1984 Grammy Awards získala dve z rekordných ôsmich ocenení pre Michaela Jacksona: Nahrávka roka a najlepší mužský rockový výkon. Ďalej získala cenu Billboard Music Award za obľúbený dance/disko 12 "LP v roku 1983. Niekoľko mesiacov po vydaní dosiahla zlatú certifikáciu od Recording Industry Association of America (RIAA) za najmenej jeden milión predaných nosičov. V roku 1989 bol štandardný formát singla precertifikovaný RIAA na platinový na základe revidovanej úrovne predaja jedného milióna kusov pre platinové single. Celkový počet predaných digitálnych nosičov v USA, podľa údajov zo septembra 2010 predstavuje 1 649 000.

Referencie 

Piesne Michaela Jacksona
Single z 1983
Single Epic Records